**ישעיהו י"ב-ט"ז: בין ישראל לעמים ובין גאווה להידד**

**דף למנחה**

**נירה נחליאל, המדרשה באורנים**

פרקים י"ב-ט"ז בישעיהו עוברים מהנבואה על ישראל לנבואות על עמים אחרים. בדף הלימוד ליקטנו מתוך הפרקים פסוקים המהדהדים מקורות שונים, ובחרנו להתעמק בהם ובהדהודיהם.  
פרק י"ב משמש מעין פרק מעבר מהנבואה על ישראל לנבואה על עמים אחרים. שני רמזים לשוניים קושרים אותו לפרקים שלפניו ושאחריו: הדמיון לפסוקים משירת הים ('כי עזי ועזרת יה ה''.. בפס' ב' ו'הגאות'/ 'גאה גאה' בפס' ה') נקשר לאזכורים של בקיעת הים ויציאת מצרים בפרק יא; פסוק ד, לעומתם – 'הודיעו בעמים עלילותיו' יכול לרמז על הצפון בפרקים הבאים.

ואמנם, בפרקים י"ג-ט"ז מתנבא הנביא על סופם המר של עמי בבל, פלשת ומואב.

בדף זה בחרנו לדלות רק פסוקים ונושאים אחדים מכל פרק, המציפים סוגיות תיאולוגיות או לשוניות, או שיש בהם הדהוד למקורות נוספים וחשובים. נתחיל בפסוקי ההבדלה המופיעים בפרק י"ב, נעבור לפרק י"ג בשאלה אם ביום הדין של העמים ישתנו סדרי עולם; ונמשיך לפרק י"ד, להתבוננות בדמותו המיתית של 'הילל בן שחר', וחטא הגאווה שהוא מייצג. נסיים את הלימוד בעיון באפשרויות הפרשניות שמזמן לנו פסוק מפרק ט"ז, שבו עושה שימוש נעמי שמר בשירה 'אמצע התמוז'.

דף הלימוד פורשׂ מבחר רחב למדי של נושאים ומקורות, שכל אחד מהם עומד בפני עצמו. אתם מוזמנים, כמובן, לבחור מתוכו את הנושאים המעניינים אתכם.

**הלימוד**

**חלק ראשון**: **הבדלה**

המפגש עם פסוקים הנאמרים בנוסח ההבדלה האשכנזי, מעורר לשאול מדוע נבחרו דווקא פסוקים אלה להבדלה, והאם יש קשר בין מקומם בפרק י"ב בישעיהו ובין מקומם בהבדלה. תשובה אחת היא שבהבדלה אנו אומרים 'המבדיל... בין ישראל לעמים', ופרק זה בעצמו מהווה מעין חציצה בין הנבואה על ישראל לנבואה על עמים אחרים.

**חלק שני: שינוי סדרי הטבע ביום ה'**

בפרק י"ג מתחילה סדרת נבואות על מפלתם העתידית של עמים אחרים.

נבואות על הגויים נשענות על תפיסה תיאולוגית, שלמרות שה' הוא אלוהי ישראל, למעשה הוא אלוהי כל העמים, ולכן ישפיע, במישרין או בעקיפין, על גורלם. מפלת בבל מתוארת בפרקים י"ג-י"ד באופן רחב וכללי, ללא אזכור אירועים קונקרטיים שלהם הייתה אחראית בבל. מכך מצטיירת תמונה בעלת ממד אוניברסלי, קוסמי, שלפיה בבל מייצגת את הרשע בעולם. 'יום ה'' מתואר בשלבי הגאולה העתידית ולפי תהליך זה, יש לצפות שלאחריו תגיע הגאולה לעם ישראל ולעולם כולו.

הביטויים הלשוניים העשירים בפרק י"ג (ובפרקים האחרים גם), מעלים את השאלה האם התיאור הקוסמי של שינוי מהלך הכוכבים, השמש, הירח ואף הארץ, הוא מטפורי בלבד, או שאכן הוא מתאר חלק משינוי מהותי בסדרי הטבע שיתרחש בעולם ביום שבו ינחלו העמים שפגעו בישראל מפלה מיד ה'.

הרמב"ם, כדרכו, טוען שלא יהיה כל שינוי בסדרי בראשית, ויש להבין את דברי הנביא באופן מטפורי, לשון ציורית שנועדה להעצים את רושם דבריו על השומעים.

בדף מוצע לבחון את שתי האפשרויות הפרשניות, ולראות מה יתרונה של כל אחת מהן. ההצעה ש"עולם כמנהגו נוהג" יכולה להרגיע, לאפשר הבנה דרך עינינו האנושיות את העתיד לבוא. לעומת זאת, האפשרות של שינוי סדרי הטבע מעוררת התרגשות והבנה של השינוי הגדול שיתחולל בעולם.

**חלק שלישי: איך נפלת משמים**

בפרק י"ד אנחנו פוגשים את דמותו החידתית של הילל בן שחר, אשר יש פרשנויות שונות הנוגעות לזהותו, מזוהר הכוכבים ועד דמותו של לוציפר או השטן. בדף הלימוד הבאנו את סיכומו של בנימין אופנהיימר, הטוען שהילל בן שחר קשור למיתוס כנעני קדום המבטא את חטא הגאווה – הרצון להידמות לאל ולתפוס את מקומו. הפניה למאמר המלא מובאת בדף הלימוד.

חטא הגאווה הוא אכן אחד הנושאים שבהם עוסק הפרק. נעיין בפסוקים מספר משלי המדגישים את הבעייתיות שבגאווה, תפיסה השופכת אור נוסף על פרקנו. אופנהיימר מראה שישעיהו הפך רעיון זה לבסיס שעליו מיוסדות נבואותיו על 'יום ה'' (ב-ד), אלא שהוא הרחיב את המושג האישי של 'הגאווה' בספרות החוכמה, למושג חברתי, תכונת יסוד שעליה מבוססת התרבות העירונית המתקדמת, כפי שהיא מתוארת בפרק ב' של ישעיהו. ישעיהו יוצא כנגד תרבות זו השמה את האדם במרכז ומבקשת את אושרו. מגמתה לקבוע את חוק חייה באופן אוטונומי מבלי להזדקק למחוקק האלוהי. בפרק י"ד חוזר רעיון זה בממדים אוניברסליים וקוסמיים, והוא נסב על גאוותם האישית של מלכי המזרח הקדמון, התובעים לעצמם מעמד של אל ונוהגים ככל העולה על רוחם. מתוך תאוות שלטון בלתי מוגבלת הם הורסים עמים וארצות, לרבות עמם וארצם שלהם. שום ציווי מוסרי אינו מגביל אותם כאשר הם תובעים לעצמם כבוד אלים, ושואפים לעלות אל מעל כוכבי אל. המיתוס של 'הילל בן שחר' ממחיש את עומק נפילתם מאיגרא רמה לבירא עמיקתא, בעזרת מעורבותו של האל (פסוקים כ"ב-כ"ג).

**חלק רביעי: וְעַל קֵיצֵךְ וְעַל קְצִירֵךְ הֵידָד נָפָל**

בהגיענו לפרקים האחרונים של שבוע זה, איננו יכולים להתעלם מהמילים הידועות של נעמי שמר, בשירה 'באמצע התמוז', הלקוחות מפרק ט"ז. זוהי הזדמנות לעיין בהן, ולנסות להבין את משמעותן, הן בפרקנו והן בשיר.

נפתח בהאזנה לביצוע המרגש של נורית גלרון. ההאזנה מכניסה אותנו לאווירת הנכאים והאבל של השיר ושל הפרק.

נשים לב שבנבואת החורבן על מואב נשמעת מעין נימת השתתפות של ישעיהו, ולא שמחה לאיד (כמו בנבואה המקבילה בירמיהו). אפשר לפרש את הפסוקים הראשונים של פרק ט"ז אף כהזמנה למואב לחסות בצל ירושלים.

הפרשנות לפסוקים ט-י מציעה הסברים שונים למילה 'הידד' בכל אחד מהם. אם בפסוק ט' מדובר על הידד השמחה לאיד של האויב, אשר "נפל" על יבול הקיץ ועל הקציר של מואב; בפסוק י' מדובר על הידד השמחה של דורכי הענבים בעת הבציר, אשר יוּשבּת בשל המפלה והחורבן. כאן המקום להזכיר את השיר משנות החמישים של ש' שלום 'בוא ואשק לך', המזכיר גם הוא בסופו את "הידד הקוצרים" – קריאות השמחה של קוצרי היבול.

נעמי שמר משתמשת במילות ישעיהו באופן סתום משהו, ומזמינה אותנו לפענח אותן. דווקא הבכי בפרקנו יוצר קשר ברור בין העצב בפרק לעצב בשיר. הניגודיות החריפה בין תיאור הקיץ, על שפע פירותיו ויבוליו, אל מול הצער והאובדן דווקא בעונה זו, כאשר פולש האבל על האין ועל שאבד לתוך השמחה שאמורה להיות על היש.

מקובל לראות בשיר מעין נבואה של נעמי שמר על מותה שלה, שחל בחודש תמוז. אפשר להניח שכאשר היא כתבה את השיר, היא התייחסה, בנוסף לחרדותיה שלה, גם למותם של חיילים במלחמות הקיץ, וייתכן שזהו קשר נוסף בין השיר לנבואת ישעיהו.